SAUK-baas geskorsJames Aguma. Foto: SAUK James Aguma, die SAUK se finansiële hoof wat in Mei vanjaar as waarnemende bestuurshoof aangestel is, is geskors. Khanyisile Kweyama, die voorsitter van die openbare uitsaaier se tussentydse raad, het dié aankondiging gemaak, maar nie redes daarvoor verskaf nie. Die ANC se studiegroep oor die parlement se staande komitee vir openbare rekeninge (Skoor) het Aguma se skorsing verwelkom. “Die skorsing volg op ŉ onlangse aanbeveling van Skoor dat hy geskors moet word terwyl die tussentydse raad sy forensiese ondersoek na onreëlmatighede in aankope en uitgawes by die SAUK uitvoer,” het Nonceba Mhlauli, Skoor se woordvoerder, Saterdag gesê. “Ons het volle vertroue in die tussentydse raad se toewyding om goeie bestuur en openbare vertroue in ons openbare uitsaaier te herstel.” Aguma is tydens ŉ onlangse vergadering van die parlement se komitee oor kommunikasie skerp gekritiseer oor die groot finansiële verliese wat die SAUK gely het.